Mosie van wantroue teen Zuma-regering ingestel – Solidariteit BewegingDie Solidariteit Beweging het op die krisisberaad vandag in Pretoria ’n mosie van wantroue teen die regering van pres. Jacob Zuma aanvaar. Foto: Reint Dykema. Die Solidariteit Beweging het op 5 Mei tydens ‘n krisisberaad in Pretoria ’n mosie van wantroue teen die regering van pres. Jacob Zuma aanvaar. Luidens die mosie is die agteruitgang in die land besig om momentum te kry, terwyl Zuma se bewind gekenmerk word deur korrupsie, swak regering en gebrekkige leierskap. “Die grondwetlike skikking onder Zuma se bewind is op ’n glybaan na ’n wenner-vat-alles-benadering terwyl die demokratiese ruimte vir kultuurgemeenskappe al kleiner word.” Daarom is besluit om ’n spesiale taakspan aan te stel om ’n omvattende strategie te ontwikkel sodat Afrikaners blywend vry, veilig en voorspoedig in Afrika kan voortbestaan. Daar is ook tydens die beraad kennis van verskeie kwessies geneem waaronder die groeiende staatsinmenging in die privaat sektor onder die dekmantel van swart ekonomiese bemagtiging, die rol van die media, skakeling met die owerheid, Afrikaner-samewerking, die belangrikheid vir mense om goeie werk te hê, die verbreking, verligting en voorkoming van Afrikaner-armoede, die impak van verteenwoordigendheid op Afrikaans en toegang tot universiteitsopleiding vir Afrikaanse studente. Die beraad het ook kennis geneem van die strafbaarmaking van die Afrikaner se geskiedenis en die skending van Afrikaner-monumente. Verskeie besluite oor aksies is rondom die uiteenlopende kwessies geneem wat daarop gemik is om oplossings vir die probleme te kry. Dit behels onder meer groter deelname en samewerking deur Afrikaner-organisasies, gesprekke met die owerheid, regsoptrede waar nodig, ingrypingsaksies om wanfunksionele instellings tot verantwoording te roep, die uitbreiding van plaaslike takke, selfdoenaksies wat plaaslike gemeenskappe kan aanpak en voortgesette druk om Afrikaanse skole en die gebruik van Afrikaans op universiteit te beskerm. Daar is besluit die taakspan moet ook ondersoek instel na voorbeelde van hoe gemeenskappe internasionaal inspraak kry oor sake wat hulle direk raak. Die voorstelle moet alle ruimtes in die Grondwet en internasionale reg ontgin – van kulturele selfstandigheid tot gebiedsgebonde selfstandigheid. Sien die volledige lys mosies wat vandag deur die Solidariteit Beweging aanvaar is, klik hier.